नुहाड़ा पता बी कियां करना। इक्क ते इसलै दफ्तरा निकलन नीं होना ते दूआ नुहाड़ा घर बी पता नीं। छड़ा इन्नी गै पता ऐ जे ओह् पतली गली च कुसै शाह् हुंदै घर रौंह्दा ऐ। आई-जाइयै नुहाड़ा ध्यान उस्सै भेठा जा’रदा हा। सामनै पेदी रमन दी खाल्ली कुरसी बी उसी तड़फा’रदी ही। इक्क चिट्ठी टाइप करने गित्तै उसी अज्ज त्रै बारी कागद चाढ़नां-तोआरनां पेआ हा। अद्धी ध्याड़ी च उन्न मसां त्रै गै चिट्ठियां टाइप होइयां हियां। छड़े इक्क रमन दे दफ्तर नेईं होने करी उसी सारा दफ्तर अज्ज खाल्ली-खाल्ली लग्गा दा हा। नुहाड़े मनै च इक्कै खतोला हा जे रमन आया की नीं? रेही-र्हाइयै उन्न साह्ब दे चपड़ासी बीरू ई शारे नै सद्देआ ते पुच्छेआ, ‘अज्ज रमन होर नी लब्भे?’ ‘ओह् ते अज्ज छुट्टी उप्पर न।’ बीरू नै गलाया ते उट्ठेया। ओह् सोच्चन लगी जे चलो किश ते खबर थ्होई पर छुट्टी की लेई होग? उन्न उसी की नेंईं सनाया। उसी कुसै दे फिकरै दा ख्याल नेईं। दीपा दी अपने मनै नै गुफ्तगू होन लगी पेई। तूं की फिकर करै नीं, तूई केह् लग्गा ओह् कुतै बी जा। ओह् तुगी की सनांदा। इनें सुआलें दा परता जानदे होई बी ओह् अपने मनै ई निही समझाई सक्कै दी। फ्ही बी नुहाड़े मनै च खौह्दल ऊ’यै नेही रेही।